Juan Orlando Hernandez, fostul președinte al Hondurasului, a fost găsit vinovat de trafic de droguri de către un tribunal din SUA.
Juan Orlando Hernandez a fost găsit vinovat, vineri, pentru conspirație privind importuri de cocaină în SUA și pentru posesie de "dispozitive distructive", inclusiv mitraliere, relatează BBC și news.ro.
Procurorii au declarat că fostul președinte a condus Hondurasul ca pe un "narco-stat", protejându-i pe traficanții de droguri și acceptând mită de la aceștia.
Hernandez riscă închisoarea pe viață.
El a negat orice acuzație, pledând nevinovat în acest caz.
Hernandez a fost președinte al Hondurasului din 2014 până în 2022, îndeplinind două mandate consecutive.
El a fost extrădat la New York și arestat în 2022 pentru a fi supus unor acuzații federale, legate de traficul de droguri în SUA.
Sentința va fi stabilită la o dată ulterioară.